《秋怀》
宋代·连文凤

漫漫秋夜长，夜长不能寐。
抱琴出中庭，月影落在地。
一弹复再弹，声澹趣亦至。
谁家筝笛声，纷纷乱人思。
音响何急促，忽忽无古意。
嗟哉锺仪心，千古独憔悴。

作者简介：福州三山人，字百正，号应山。宋末太学生，亦尝为官。宋亡入元，变姓名为罗公福，常与诸遗老结社吟诗。其诗清切流丽，入选月泉吟社为第一名。有《百正集》。